આમ છતાં ટૂંકાગાળાનાં રોમાંસ પછી લગ્ન થાય, પછી ખરી મજા આવે. જમાનાને ઠોકર મારીને લગન કર્યા હોય અને ઠોકર જોરથી વાગી જતાં હજુ કળ વળી ના હોય, ઉછીના રૂપિયા લઇ ઘર ભાડે લીધું હોય, ને પેલીએ પહેલી વાર પોતાના હાથોથી પંજાબી શાકની સાથે ગુજરાતી દાળ બનાવી હોય. એમાં પાછું કયું પંજાબી અને કયું ગુજરાતી છે નક્કી ના થઇ શકતું હોય, ત્યારે એ ખાતાખાતાં ‘એનાં કરતા આજે પીઝા ઓર્ડર કરી દીધો હોત તો સારું થાત’ એવો વિચાર આવે, પણ નવા લવમેરેજ અને નવી-નવી ઘનિષ્ઠતા હોવા છતાં કહી ન શકાય ત્યારે લગ્નજીવનની મજબૂરીની પહેલી ઓળખાણ થાય. એ પછી બીજી, ત્રીજી અને અનેક મજબુરીઓ પોતાના ક્રમ મુજબ આવી યથાશક્તિ બંને તરફ વાળાને યાદ દેવડાવે કે, આ એજ છે જેનાં ગુડ નાઈટના SMS વગર રાત એકાદ મહિનો રાત ઢળી નહોતી !